Κανονισμός (ΕΚ) αριθ. 1993/2001 της Επιτροπής

της 11ης Οκτωβρίου 2001

για τον καθορισμό, για την περίοδο εμπορίας 2000/01, των ποσών των συνεισφορών στην παραγωγή στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, για την κοινή οργάνωση της αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΚ) αριθ. 906/2001 της Επιτροπής(2), και ιδίως το άρθρο 33, παράγραφος 8 και το άρθρο 34 παράγραφος 5,

Εκτιμώντας τα ακόλουθα:

(1) Το άρθρο 7 παράγραφος 1 του κανονισμού (ΕΟΚ) αριθ. 1443/82 της Επιτροπής, της 8ης Ιουνίου 1982, για τη θέσπιση των λεπτομερειών εφαρμογής του καθεστώτος ποσοστώσεων στον τομέα της ζάχαρης(3), όπως τροποποιήθηκε τελευταία από τον κανονισμό (ΕΚ) αριθ. 392/94(4) προβλέπει ότι τα ποσά της βασικής συνεισφοράς στην παραγωγή και της συνεισφοράς Β καθώς και, ενδεχομένως, ο συντελεστής που αναφέρεται στο άρθρο 34 παράγραφος 2 του κανονισμού (ΕΚ) αριθ. 2038/1999 για τη ζάχαρη, την ισογλυκόζη και το σιρόπι ινουλίνης πρέπει να καθορισθούν πριν από τις 15 Οκτωβρίου για την προηγούμενη περίοδο εμπορίας.

(2) Με τον κανονισμό (ΕΚ) αριθ. 1930/2000 της Επιτροπής, της 12ης Σεπτεμβρίου 2000, για αναθεώρηση, για την περίοδο εμπορίας 2000/01 στον τομέα της ζάχαρης του μεγίστου ποσού της συνεισφοράς Β, και για τροποποίηση της ελαχίστης τιμής των ζαχαρότευτλων Β(5) καθόρισε το μέγιστο ποσό που αναφέρεται στο άρθρο 33 παράγραφος 4 πρώτη περίπτωση του κανονισμού (ΕΚ) αριθ. 2038/1999, για την περίοδο εμπορίας 2000/01, σε 37,5 % της τιμής παρέμβασης της λευκής ζάχαρης.

(3) Η προβλεπόμενη συνολική απώλεια που διαπιστώνεται σύμφωνα με το άρθρο 33 παράγραφοι 1 και 2 του κανονισμού (ΕΚ) αριθ. 2038/1999 απαιτεί, για τον καθορισμό των ποσών της εισφοράς στην παραγωγή για την περίοδο εμπορίας 2000/2001, να ληφθούν υπόψη τα ανώτατα ποσά που αναφέρονται στο άρθρο 33 παράγραφος 3 του εν λόγω κανονισμού όσον αφορά τη βασική συνεισφορά στην παραγωγή και να ληφθεί υπόψη, για τον υπολογισμό της συνεισφοράς Β, σύμφωνα με το άρθρο 33, παράγραφοι 4 και 5 του ίδιου κανονισμού, ποσό ίσο με 20,7308 % της τιμής παρέμβασης της λευκής ζάχαρης.

(4) Η συνολική απώλεια που διαπιστώνεται βάσει των γνωστών στοιχείων και κατ' εφαρμογή του άρθρου 33 παράγραφοι 1 και 2 του κανονισμού (ΕΚ) αριθ. 2038/1999 καλύπτεται πλήρως από τα έσοδα της βασικής συνεισφοράς στην παραγωγή και των συνεισφορών Β. Δεν πρέπει, επομένως, για την περίοδο εμπορίας 2000/01 να καθορισθεί ο συντελεστής που αναφέρεται στο άρθρο 34 παράγραφος 2 του εν λόγω κανονισμού.

(5) Τα μέτρα που προβλέπρνται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα ποσά των συνεισφορών στην παραγωγή στον τομέα της ζάχαρης καθορίζονται για την περίοδο εμπορίας 2000/01, σε:

α) 1,2638 ευρώ ανά 100 χιλιόγραμμα λευκής ζάχαρης ως βασική συνεισφορά στην παραγωγή για τη ζάχαρη Α και Β·

β) 13,0998 ευρώ ανά 100 χιλιόγραμμα λευκής ζάχαρης ως συνεισφορά Β για τη ζάχαρη Β·

γ) 0,5330 ευρώ ανά 100 χιλιόγραμμα ξηράς ουσίας ως βασική συνεισφορά στην παραγωγή για την ισογλυκόζη Α και την ισογλυκόζη Β·

δ) 5,4980 ευρώ ανά 100 χιλιόγραμμα ξηράς ουσίας ως συνεισφορά Β για την ισογλυκόζη Β·

ε) 1,2638 ευρώ ανά 100 χιλιόγραμμα ξηράς ουσίας ισοδυνάμου ζάχαρης/ισογλυκόζης ως βασική συνεισφορά στην παραγωγή για το σιρόπι ινουλίνης Α και το σιρόπι ινουλίνης Β·

στ) 13,0998 ευρώ ανά 100 χιλιόγραμμα ξηράς ουσίας ισοδυνάμου ζάχαρης/ισογλυκόζης ως συνεισφορά Β για το σιρόπι ινουλίνης Β.

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 252 της 25.9.1999, σ. 1.

(2) ΕΕ L 127 της 9.5.2001, σ. 28.

(3) ΕΕ L 158 της 9.6.1982, σ. 17.

(4) ΕΕ L 53 της 24.2.1994, σ. 7.

(5) ΕΕ L 231 της 13.9.2000, σ. 6.